b'\n_START_ARTICLE_\nAmar Annus\n_START_PARAGRAPH_\nAmar Annus (s\xc3\xbcndinud 3. veebruaril 1974) on eesti ass\xc3\xbcrioloog ja t\xc3\xb5lkija. Ta on filoloogiadoktor (Helsingi \xc3\x9clikool) .\n_START_SECTION_\nEluk\xc3\xa4ik\n_START_PARAGRAPH_\n1992\xe2\x80\x931998 \xc3\xb5ppis Annus Tartu \xc3\x9clikooli usuteaduskonnas, kaitstes 1998. aastal magistriv\xc3\xa4itekirja. 2003. aastal kaitses ta Helsingi \xc3\x9clikooli Aasia ja Aafrika uuringute instituudis Tarmo Kulmari juhendamisel doktoriv\xc3\xa4itekirja filoloogias teemal "The God Ninurta in the Mythology and Royal Ideology of Ancient Mesopotamia" (oponendid Jaan Puhvel ja Simo Parpola)._NEWLINE_Annus on t\xc3\xb6\xc3\xb6tanud mittekoosseisulise \xc3\xb5ppej\xc3\xb5una Tartu \xc3\x9clikooli usuteaduskonnas (1999), Tallinna Pedagoogika\xc3\xbclikooli Idamaade filoloogia kabinetis (1999\xe2\x80\x932000), Eesti Humanitaarinstituudi orientalistikaosakonnas (2000 ja 2002) ning 2004. aastal Helsingi \xc3\x9clikooli Aasia ja Aafrika instituudis. 2003\xe2\x80\x932005 oli ta Helsingi \xc3\x9clikoolis uurija._NEWLINE_2006.-2008. aastal t\xc3\xb6\xc3\xb6tas Annus erakorralise teadurina Tartu \xc3\x9clikooli usuteaduskonna L\xc3\xa4his-Ida vanade keelte ja kultuuride \xc3\xb5ppetoolis ning 2008.-2009. aastal teadurina filosoofiateaduskonna kirjanduse ja rahvaluule osakonnas. 2008\xe2\x80\x932009 oli ta j\xc3\xa4reldoktorantuuris Chicago \xc3\x9clikooli orientalistika instituudis ja seej\xc3\xa4rel 2010 Andrew W. Melloni stipendiaadina W. F. Albrighti arheoloogiliste uuringute instituudis Jeruusalemmas. Alates 2010. aastast on Annus Tartu \xc3\x9clikooli usuteaduskonna Vana Testamendi ja semitistika \xc3\xb5ppetooli dotsent._NEWLINE_Amar Annust v\xc3\xb5ib pidada esimeseks professionaalseks eesti ass\xc3\xbcrioloogiks. Ta on t\xc3\xb5lkinud eesti keelde mitmeid Mesopotaamia tekste ning koostanud muinasaja kirjanduse antoloogiaid. Samuti on ta toimetanud Haljand Udami Koraani-t\xc3\xb5lke, mille andis v\xc3\xa4lja kirjastus Avita.\n_START_SECTION_\nIsiklikku\n_START_PARAGRAPH_\nTema vend on n\xc3\xa4itleja Rednar Annus.'